Jah, seesama vidune klubiatmosfäär, mis geneka boheemlikus idüllis ja suurel laval, veel suurema rahvamassi ja prožektorite valguse käes ennast kohvrisse tagasi  pidi pakkima, võis sedapuhku julgelt otse laval kõrval pimedas nurgas seista ja bändimeestele moraalseks toeks olla. Minu esimene Nevesise-kogemus küündib kuskile aastatagusesse aega ja kohaks oli siis samuti Plink-Plonk. Eks selle aasta jooksul ole omajagu asju juhtunud, alustades sellega, et on toimunud paar olulist muudatus rivistuses ja hetkel meestel vaikselt töös nende esimene kauamängiv. Ja selle aasta jooksul on tublisti arenetud. Lavaline sõu ei paistnud kaugeltki ülepingutatuna ja andis edasi naturaalset rokk'n'rolli esteetikat. Palju vanu hitte, mille hulka eksisid ära ka paar uuemat pala. Legendaarse kuulsuse omandanud cover'itena, milleta ükski Nevesise esinemine enam lõppeda ei saa, olid kavas "Immigrant Song" (Led Zeppelin) ja "Highway Star" (Deep Purple).